stanford-oval/wikipedia huggingface dataset:
איביי
פעילות בישראל

איביי החזיקה בישראל שלושה מרכזי פיתוח והעסיקה בשיאה כמעט 500 עובדים. נכון לשנת 2023, לאחר מספר סבבי פיטורים מעסיקה איביי בישראל כ-300 עובדים.
הפעילות של איביי בישראל החלה ביוני 2005, כאשר רכשה את חברת Shopping.com הישראלית, תמורת 620 מיליון דולר. לאחר הרכישה הפכה Shopping.com לחטיבה חצי אוטונומית בתוך איביי שעדיין מפעילה את האתר www.shopping.com. אך היא שילבה פונקציות של איביי, בהם מערכת התשלומים PayPal ומערכת הפרסום של איביי באתר שלה. ומרכז המחקר והפיתוח שלה בנתניה הפך למרכז פיתוח של איביי. שב-2007 החל להיות גם אחראי על טכנולוגיית המיון והקטלוג של אתר איביי עצמו.
בינואר 2008 רכשה חברת הבת PayPal, תמורת 169 מיליון דולר, את הסטארט-אפ הישראלי FraudSciences, שעסק באבטחה ומניעה של הונאות כרטיסי אשראי ברשת. על בסיס רכישה זו הוקם מרכז פיתוח של החברה למניעת הונאות מקוונות, שגייס גם יוצאי יחידת 8200 מרכז הפיתוח היה ממוקם בקריית עתידים בתל אביב ואחר כך עבר למגדל אמפא. במרץ 2015, רכשה PayPal את הסטארט-אפ הישראלי סייאקטיב (CyActive) במסגרת תוכנית להקמת מרכז פיתוח בתחום אבטחת מידע. מרכז הפיתוח הוקם בבאר שבע, על בסיס העובדים שסייאקטיב העסיקה, והחברה הגדילה אותו. אולם זמן קצר אחר כך פוצלה PayPal מ-איביי לחברה נפרדת, כולל הפעילות שלה בישראל.
בספטמבר 2011, רכשה איביי את הסטארט-אפ הישראלי The Gifts Project, שפיתח פלטפורמה לקניה קבוצתית של מתנות באינטרנט. בעקבות הרכישה, הפך הסטארט-אפ התל אביבי למרכז החדשנות של החברה בתל אביב. באותה עת גם רכשה את מג'נטו חברה שפיתחה פלטפורמת סחר אלקטרוני במודל קוד פתוח, היא הוקמה על ידי יזמים ישראלים אך לא הייתה לה פעילות בישראל.
ביולי 2016, רכשה את הסטארט-אפ סיילס פרדיקט (SalesPredict), שהקימה ד"ר קירה רדינסקי. החברה פיתחה מערכת לאיתור דפוסים ותבניות וחוזה לפיהם אירועים, התנהגות צרכנית והעדפות קנייה. באוקטובר 2016 רכשה את הסטארט-אפ קוריגון שפיתח טכנולוגיה המאפשרת לבעלי זכויות בתוכן לבצע מעקב על התוכן שלהם שמופץ ברשת.
הצעות

המוצרים מוצעים למכירה במכירה פומבית או במחיר קבוע מראש הידוע כ-Buy-it-now. האתר מציע מגוון כלים ושירותים המאפשרים למשתמשים רשומים באתר לקנות ולמכור. בין השירותים הללו מוצעים גם שירותי תשלום מקוון דרך אתר חברת PayPal (אשר נרכשה על ידי אי ביי בשנת 2002 ולאחר מכן הפכה לחברה עצמאית) ועצות על סחר בטוח ברשת.
שיטת המשוב ומדיניות

כדי לבנות אמון בזירת הסחר מצד קונים, הנדרשים לשלם מראש עבור סחורה שלא בחנו אותה מקרוב, אי ביי משתמשת במערכת מוניטין. בתום כל עסקה מתבקשים קונים לדרג את המוכרים על ידי הענקת משוב חיובי, נייטרלי או שלילי, וכמו כן להוסיף הערה עד 80 תווים. במקביל, מוכרים יכולים להשאיר משוב לרוכשים. פרופיל המשוב של משתמש, המהווה דירוג לאמינות המוצג לצד שם המשתמש, הוא ההפרש בין מספר המשובים החיוביים למספר המשובים השליליים. היעילות של מערכת זו מתבטאת בהרתעת סוחרים מפוקפקים משימוש באתר, בתגמול עבור התנהגות הוגנת, וביצירת שקיפות בדירוג אמינות המשתמשים. משתמשים שאינם מציעים פריטים למכירה, יכולים לבחור להסתיר את פרופיל המשוב שלהם.
שיטת המשוב ומדיניות > מדיניות ביטחון

איביי נזהרת מאוד מאפשרות שנוכלים יעשו שימוש בפלטפורמת המסחר שלה ולכן מפעילה מעקב דקדקני וחסימות כלפי משתמשים (מוכרים) חדשים, אבל גם ותיקים. העילה השכיחה לחסימה היא תלונות מרובות של לקוחות (משתמשים קונים) על מוצרים פגומים או מזויפים, וכן שירות לקוחות גרוע. גם לקוחות עלולים להחסם, אם יתברר שהונו את המוכרים. משתמשים רבים דיווחו שנחסמו כאשר ניסו למכור מוצרים. בדרך כלל, ניתן לבקש ערעור על החסימה במייל או בטלפון.
הערעור מתבצע, בין השאר, על ידי הוכחת זהות המשתמש וכתובתו באמצעות שליחת צילום מסמכים רשמיים (הוכחת זהות: רישיון נהיגה/דרכון/תעודה צבאית/תעודת זהות | הוכחת כתובת: מסמך בנקאי/דו"ח אשראי/חשבונות שירות(חשמל, מים)/מסמכי ביטוח).
תשלום

התשלום לאתר, על פעילות מכירה בו, מתבצע על ידי תשלום עמלת מכירה קבועה (Insertion Fee) לכל פריט העומד למכירה (0.10$-4$), וכן אחוז מסוים (Final Value Fee) מהתשלום הסופי שהתקבל ממכירת הפריט בפועל. אפשר להוסיף תוספות שונות כגון הצגת תמונות משופרת, המטיבה את תהליך המכירה, אך כרוכות בתשלום נוסף (Additional Option Fee).
כמו כן, הקמת חנות באתר כרוכה בתשלום, אך בעלי החנויות משלמים עמלות מופחתות על מוצרים שנמכרו. האתר מציע שלוש דרגות של חנות.
פריסה גלובלית

נכון ל-2022, היו רשומים ב-איביי כ-138 מיליון משתמשים מכל רחבי העולם. בכל יום מוצעים למכירה באיביי עשרות מיליוני פריטים. באתר ניתן למצוא מגוון רחב מאוד של פריטים ושירותים, מפריטי אספנות ועד פריטים לשימוש יומיומי כגון מכוניות, ביגוד, ספרים, תכשיטים, דיסקים ומכשירי חשמל.
לאתר איביי קיימים אתרי משנה (זירות) בארצות ובשפות שונות, תחת שמות דומיין מקומיים כגון: ebay.co.uk, ebay.de ,ebay.com.au.
למרות הפריסה הגדולה של איביי בעולם כולל רכישות של פלטפורמות מסחר מקומיות (בארצות סקנדינביה וברזיל), אין לחברה דריסת רגל משמעותית בשווקים עצומים כמו יפן, סין ורוסיה. בהודו מכרה החברה את כל הפעילות שלה לפליפקארט, חברת המסחר האלקטרוני הגדולה ביותר במדינה.
חלק מאתרי איביי
ebay.com – האתר המרכזי של איביי המיועד לתושבי ארצות הברית, אך משמש בפועל את תושבי רוב המדינות, בעיקר אלו שאין להם אתר איביי בשפה ובמטבע שלהם. מכירה בדולר אמריקני.
ebay.co.uk – באנגלית, מיועד לתושבי בריטניה. מכירה בלירה שטרלינג.
ebay.com.au – באנגלית, מיועד לתושבי אוסטרליה. מכירה בדולר אוסטרלי.
ebay.ca – באנגלית או צרפתית, מיועד לתושבי קנדה. מכירה בדולר קנדי או אמריקני.
ebay.ie – באנגלית, מיועד לתושבי אירלנד. מכירה באירו.
ebay.de – בגרמנית, מיועד לתושבי גרמניה. מכירה באירו.
ebay.at – בגרמנית, מיועד לתושבי אוסטריה. מכירה באירו.
ebay.nl – בהולנדית, מיועד לתושבי הולנד. מכירה באירו.
ebay.be – בהולנדית או צרפתית, מיועד לתושבי בלגיה. מכירה באירו.
ebay.es – בספרדית, מיועד לתושבי ספרד. מכירה באירו.
ebay.ch – בצרפתית ובאנגלית, מיועד לתושבי שווייץ מכירה בפרנק שווייצרי.
פריסה גלובלית > אתר בעברית

במשך שנים רבות לא הקימה איביי אתר בעברית לשוק הישראלי, אף על פי שמאות סוחרים ישראלים פעלו באתר מאז הקמתו. באוקטובר 2004, הוקמה כפורום בתוך האתר, קהילה לישראלים המעוניינים לסחור באתר ביתר קלות. בסוף 2009 החלה החברה להפעיל את שירות PayPal בישראל ואפשרה לראשונה ללקוחות למשוך את הכספים שלהם, בשקלים, לחשבון בנק בישראל. במקביל הושקה גרסה בעברית לצרכנים בכתובת eBay.co.il שפועלת בעברית בה המכירה בשקלים.
ראו גם

מסחר אלקטרוני
הרוזן ממונטה כריסטו (סרט, 2024)

| --- | --- |

כרזת הסרט
 מבוסס על:  "הרוזן ממונטה כריסטו" מאת אלכסנדר דיומא האב
 בימוי:  מתייה דלפורט, אלכסנדר דה לה פטלייר 
 הופק בידי:  דימיטרי ראסאם 
 תסריט:  מתייה דלפורט, אלכסנדר דה לה פטלייר 
 עריכה:  Célia Lafitedupont 
 שחקנים ראשיים:  פייר ניני (צר') אנאיס דמוסטייה (צר') לורה לאפיט (צר') אנאמריה ורטולומיי (צר') פיירפרנצ'סקו פאבינו (צר') בסטיאן בויון פטריק מיל וסילי שניידר ז'וליאן דה סנט ז'אן
 מוזיקה:  Jérôme Rebotier 
 צילום:  Nicolas Bolduc 
 מדינה:  צרפת 
 חברת הפקה:  פאתה Chapter 2 M6 Films Fargo Films
 חברה מפיצה:  פאתה, שירותי ADS 
 הקרנת בכורה:  28 ביוני 2024
 משך הקרנה:  173 דק' 
 שפת הסרט:  צרפתית 
 סוגה:  הרפתקאות פעולה דרמה תקופתית
 דף הסרט ב־IMDb
 
הרוזן ממונטה כריסטו (בצרפתית: Le Comte de Monte-Cristo) הוא סרט הרפתקאות-פעולה צרפתי שנכתב ובוים על ידי מתייה דלפורט ואלכסנדר דה לה פטלייר על בסיס רומן באותו השם מאת אלכסנדר דיומא האב.
הסרט עלה לאקרנים ב-28 ביוני 2024.
רקע עלילתי

אדמונד דאנטס הוא מלח צעיר בן 19 ובן העיר מרסיי, העומד להינשא לאהובתו הקטלאנית, מרסדס הררה, ולהתמנות לרב-חובל של ספינת סוחר. בשל הצלחותיו, נבגד אדמונד על ידי חבריו הקנאים ולאחר שהוא מופלל על ידם כבונפרטיסט הזומם את שיבת נפוליאון בונפרטה לשלטון, הוא נשלח למאסר עולם במצודת איף. לאחר 14 שנים, מצליח אדמונד להימלט ובאמצעות אוצר שהוחבא באי מונטקריסטו שבים הטירני, שב אדמונד למרסיי כרוזן רב-מעלה במטרה לנקום באלו שהפלילו אותו.
צוות השחקנים

פייר ניני (צר') – אדמונד דאנטס
אנאיס דמוסטייה (צר') – מרסדס הררה
לורה לאפיט (צר') – ז'ראר דה וילפור
אנאמריה ורטולומיי (צר') – היידי
פיירפרנצ'סקו פאבינו (צר')
בסטיאן בויון
פטריק מיל
וסילי שניידר
ז'וליאן דה סנט ז'אן
הפקה > פיתוח

בנובמבר 2020, נמסר לראשונה על כתיבתו ופיתוחו של עיבוד קולנועי על בסיס הרומן "הרוזן ממונטה כריסטו" מאת אלכסנדר דיומא האב על ידי מתייה דלפורט ואלכסנדר דה לה פטלייר, שכבר עיבדו בעבר את דואולוגיית הסרטים "ד'ארטניאן" ו"מיליידי" על בסיס הרומן "שלושת המוסקטרים" – גם הוא מאת דיומא האב. ב-9 בפברואר 2023, נמסר רשמית על פיתוחו של הסרט, לצד ההכרזה על ליהוקו של פייר ניני (צר') לתפקיד הראשי. עוד נמסר כי את הסרט יפיקו "Pathé Films" ו-"Chapter 2", בשיתוף פעולה עם החברות "M6 Films" ו-"Fargo Films".
הפקה > כתיבה

בדצמבר 2023, חשפו דלפורט ודה לה פטלייר כי החלו לכתוב את התסריט רק לאחר שהשיגו את הסכמתו של ניני לגלם את הדמות, באומרם כי ”זה היה בלתי-אפשרי עבורנו לצאת להרפתקה מבלי לקבל את הסכמתו של מי שעתיד לגלם את הדמות. (...) זו הפעם הראשונה שכתבנו מתוך מחשבה על שחקן ספציפי.” בנוסף, תיארו דלפורט ודה לה פטלייר את הרומן המקורי כ"מיתוס אמיתי המאפשר לך לחצות בין סוגות קולנועיות" בעוד שארדאבן סאפיי, נשיא חברת ההפקות "פאתה", הקביל בין דמותו של הרוזן ממונטה כריסטו לגיבורי העל הנוכחיים באומרו כי ”"הרוזן ממונטה כריסטו" הוא סיפורו המקורי של נוקם רעול-פנים, סיפורן של בגידה וגאולה בלתי אפשרית”.
הפקה > ליהוק

ב-9 בפברואר 2023, נמסר על ליהוקו של פייר ניני (צר') לגילום דמותו של אדמונד דאנטס. ביולי 2023, נמסר על ליהוקם של אנאיס דמוסטייה (צר'), לורה לאפיט (צר'), אנאמריה ורטולומיי (צר'), פיירפרנצ'סקו פאבינו (צר'), בסטיאן בויון, פטריק מיל, וסילי שניידר וז'וליאן דה סנט ז'אן.
הפקה > צילומים

צילומי הסרט התקיימו בין 24 ביולי 2023 ל-21 בנובמבר 2023, במשך 76 ימים, בצרפת (ברחובות פריז, אוקסיטניה ופרובאנס-אלפ-קוט ד'אזור) וכן בבלגיה, מלטה וקפריסין.
הפצה

הסרט עלה לאקרנים בבתי הקולנוע בצרפת ב-28 ביוני 2024.
במקור, נמסר כי הסרט יעלה לאקרנים ב-23 באוקטובר 2024, ולאחר מכן, נמסר על דחייתו ל-11 בדצמבר 2024, ול-17 בדצמבר 2025.
הערות שוליים

1 2  "Alexandre de la Patellière et Matthieu Delaporte vont revisiter "Le comte de Monte-Cristo"". lefilmfrancais.com. November 20, 2020. Retrieved March 8, 2024.
↑  Fred Teper, Alexandre de la Patellière et Matthieu Delaporte annoncent de nombreux projets de films et de séries (Actus), Les Chroniques de Cliffhanger & Co, ‏2020-11-20
1 2  Keslassy, Elsa (February 9, 2023). "Pathe, Chapter 2 Team on Alexandre Dumas Epic Saga 'The Count of Monte Cristo' Starring Pierre Niney (EXCLUSIVE)". Variety. Retrieved March 8, 2024.
↑  Exclu - Pierre Niney dans Le Comte de Monte-Cristo : "C'était une évidence", Premiere.fr, ‏2023-12-19
1 2  Condé Nast, Pierre Niney interprètera le Comte de Monte-Cristo dans un film qui sortira en 2024, Vanity Fair, ‏2023-02-10
↑  Douhaire, Samuel (February 10, 2023). ""The Count of Monte-Cristo" with Pierre Niney: has the imagination of French cinema gone?". Telerama. Retrieved March 8, 2024.
↑  Labylle, Anouk (February 10, 2023). "Pierre Niney in turn dons the costume of the Count of Monte-Cristo". newsinfrance.
↑  "The film "The Count of Monte-Cristo" with Pierre Niney has unveiled the rest of its cast, here it is". euro.dayfr.com. July 24, 2023. Retrieved March 8, 2024.
↑  Warner, Sam (August 8, 2023). "Peaky Blinders' Sam Claflin has period drama makeover filming new TV series". Dogital Spy. Retrieved March 8, 2024.
1 2  EXCLU RTL - "Le Comte de Monte-Cristo" : dans les coulisses du blockbuster français de l'année, www.rtl.fr, ‏2023-09-28
1 2  Découvrez le casting complet du Comte de Monte-Cristo avec Pierre Niney, Premiere.fr, ‏2023-07-24
↑  Le Comte de Monte-Cristo est dans la boîte : le tournage avec Pierre Niney est fini, Premiere.fr, ‏2023-11-22
↑  "Le Comte de Monte-Cristo": la sortie du film avec Pierre Niney avancée de six mois, BFMTV
↑  "Pathé repositionne deux titres phares de son line-up 2024 - Boxoffice Pro", sur www.boxofficepro.fr, 19 June 2023
↑  AlloCine, Avatar 3, 4 et 5 : sorties repoussées pour les prochains films de James Cameron, AlloCiné, ‏2023-06-13
| --- | --- |
בקרת זהויות :  VIAF: 340172519924026660002   WorldCat (עם VIAF): 340172519924026660002
גרטה טונברי

| --- | --- |

טונברי 2023
 לידה:  3 בינואר 2003 (בת 22) סטוקהולם, שוודיה 
 שם לידה:  גְּרֵטָה טינטין אלאונורה ארנמן טוּנְבַּרִי
 מדינה:  שוודיה שוודיה
 מקום מגורים:  סטוקהולם, Bergshamra 
 כינויים נוספים:  גרטה תונברג
 תקופת הפעילות:  מ-2018
 עיסוק:  אקטיביסטית סביבתית ופוליטית, חלק מהתנועה החברתית לשביתת בתי הספר למען האקלים
 פרסים והוקרה:  מצלמת הזהב (30 במרץ 2019)  איש השנה של המגזין "טיים" (11 בדצמבר 2019)  100 נשים (BBC) (2019)  Nature's 10 (2019)  Prix Liberté (21 ביולי 2019)  Human Act Award (2020)  דוקטור לשם כבוד מאוניברסיטת מונס (10 באוקטובר 2019)  פרס הקיום הנכון (2019)  Geddes Environment Medal (12 ביולי 2019)  פרס חופש הביטוי הנורווגי (מרץ 2019)  פרס רייצ'ל קרסון (22 במרץ 2019)  פרסי About You (18 באפריל 2019)  פרס שגריר המצפון (7 ביוני 2019)  Fellow of the Royal Scottish Geographical Society (12 ביולי 2019)  דוקטור לשם כבוד מאוניברסיטת קולומביה הבריטית  דוקטור לשם כבוד מאוניברסיטת הלסינקי 
 חתימה:   
 
גְּרֵטָה טינטין אלאונורה ארנמן טוּנְבַּרִי (בשוודית: Greta Tintin Eleonora Ernman Thunberg; נהגה:‏[ˈɡrêːta ˈtʉ̂ːnbærj]קובץ:Sv-Greta Thunberg.ogg‏Ⓘ‏; נולדה ב-3 בינואר 2003; שמה נכתב בכלי התקשורת בעברית פעמים רבות כגרטה תונברג או טונברג) היא פעילה סביבתית ופוליטית שוודית. בתחילת דרכה נודעה בעקבות פועלה למען עצירת ההתחממות העולמית ושינויי האקלים. במשך השנים פעלה בהקשרים פוליטיים נוספים כדוגמת קידום חרם על ישראל במהלך מלחמת חרבות ברזל ומחאת החקלאים בהודו.
בעקבות פעולותיה למען הסביבה הוענקו לה פרסים והוקרות רבים, ביניהם פרס כבוד של החברה הגאוגרפית המלכותית של סקוטלנד ואשת השנה של המגזין "טיים" לשנת 2019, והיא נכללה ברשימת מאה הנשים המשפיעות במגזין "פורבס". עיתונים ומגזינים מפורסמים, כמו הגרדיאן, כינו את השפעתה על הבמה העולמית: "אפקט גרטה" ("The Greta Effect").
ביוגרפיה

גרטה טונברי נולדה ב-3 בינואר 2003 בסטוקהולם, שוודיה. הוריה הם מאלנה ארנמן, זמרת אופרה שייצגה את שוודיה באירוויזיון 2009, וסוונטה טונברי, שחקן. סבה היה השחקן והבמאי אולוף טונברי.
טונברי סיפרה ששמעה לראשונה על ההתחממות הגלובלית בשנת 2011, כשהייתה בת שמונה, ולא הצליחה להבין מדוע נעשה כל כך מעט בנושא. בעקבות זאת פיתחה תסמינים של דיכאון, הפסיקה לדבר ולאכול, ואיבדה כעשרה קילוגרמים ממשקלה בחודשיים. לבסוף אובחנה עם תסמונת אספרגר, הפרעה טורדנית כפייתית ואילמות סלקטיבית. היא התמודדה עם דיכאון במשך שלוש–ארבע שנים לפני שהתחילה למחות על חוסר היחס הבין־לאומי למשבר האקלים העולמי.
כאשר התחילה להפגין, הוריה לא תמכו בהיעדרותה מבית הספר, אך תמכו ברצונה להביע עמדה ולמחות בנושא שחשוב לה. במשך כשנתיים שכנעה טונברי את הוריה להפחית את טביעת הרגל הפחמנית של משפחתם, לאמץ אורח חיים טבעוני ולוותר על טיסות. בעקבות הוויתור על טיסות, נדרשה אימה לוויתורים בקריירה הבין־לאומית שלה כזמרת אופרה. טונברי רואה חשיבות רבה בשינוי ההרגלים של הוריה, והדבר מפיח בה תקווה ורצון להמשיך במאבקה. בריאיון לרשת BBC בדצמבר 2019, סיפר אביה של גרטה על החלטתה של אשתו להפסיק לטוס: "בכנות, היא לא עשתה זאת למען הסביבה. היא עשתה זאת כדי להציל את ילדתה לאחר שראתה כמה זה חשוב לה, ואז, כשעשתה זאת, היא ראתה כמה [גרטה] התפתחה מזה וכמה אנרגיה היא קיבלה מזה".
טונברי היא אוטיסטית בתפקוד גבוה. היא ידועה בזכות גילה הצעיר ודיבורה הישיר והענייני כשהיא מבקרת בפומבי מנהיגים בכל רחבי העולם על כישלונם בנקיטת צעדים משמעותיים בעקבות משבר האקלים. באחד מנאומיה הראשונים, בדרישה לנקוט צעדים נגד שינויי האקלים, טענה שהיא "מדברת רק כאשר נדרש" כדי להדגיש את חשיבות המאבק בהתחממות העולמית. עלייתה המיידית לבמת העולם הפכה אותה למנהיגה חברתית, אך גם למטרה מצידם של מבקרים.
אקטיביזם סביבתי > שביתת בתי הספר למען האקלים

באוגוסט 2018 התרחשו בשוודיה גלי חום רבים וכמה שריפות. בעקבות אירועים אלה החליטה טונברי, שהייתה אז תלמידה בכיתה ט', לשבות מלימודיה כאות מחאה. היא הפגינה ליד בניין הריקסדאג מ-20 באוגוסט עד 9 בספטמבר, יום הבחירות הכלליות בשוודיה. טונברי דרשה שממשלת שוודיה תפחית את פליטת הפחמן החד־חמצני שהיא מפרישה לאטמוספירה בהתאם להסכם פריז, ותבעה נקיטת צעדים משמעותיים במשבר האקלים. על השלט שהחזיקה נכתב "Skolstrejk för klimatet" (שביתת בתי הספר למען האקלים).
טונברי פרסמה באינסטגרם ובטוויטר תמונה של יום המחאה הראשון שלה לצד בניין הפרלמנט השוודי. ביום המחאה השני כבר הצטרפו אליה פעילים נוספים. המחאה צברה תאוצה במהרה, פרסומיה של טונברי ברשתות החברתיות משכו כתבים מקומיים, ובמעט יותר משבוע פורסמו כתבות שזכו לסיקור עולמי נרחב. זמן לא רב אחר כך, תלמידים בארצות שונות בעולם הצטרפו אליה במחאה בארצות מגוריהם. יחד הם הקימו את התנועה "Fridays for Future", שמטרתה הייתה לארגן בכל רחבי העולם הפגנות של תלמידים, במהלך שעות הלימודים בכל יום, כדי לשכנע ממשלות לנקוט צעדים נגד משבר האקלים.
טונברי התפרסמה וקיבלה חשיפה עולמית, ובאוקטובר 2018 נסק מספר העוקבים אחריה ברשתות החברתיות. בדצמבר 2018 השתתפו יותר מעשרים אלף תלמידים במחאות שהתקיימו בהשראתה ביותר מ־270 ערים ברחבי העולם. בשנת 2019 השתתפו בהפגנות יותר מ-11 מיליון תלמידים.
הארגון השוודי "We Don't Have Time" (WDHT), שפועל נגד שינויי האקלים, טען שמחאותיה של טונברי זכו להתעניינות בזכות פרסום תמונתה ברשתות החברתיות של הארגון. את התצלום צילם הארגון, ובו מופיעה טונברי באחת מהפגנותיה מחוץ לפרלמנט השוודי. מייסד הארגון אינגמר רנטזהוג הציע לגרטה להתנדב בארגון כיועצת לענייני צעירים. לאחר מכן השתמש בשמה ובתמונתה ללא ידיעתה, כדי לגייס מיליונים לחברת קש שפתח, ששמה דומה לזה של הארגון. טונברי לא קיבלה תשלום מהארגון, והיא פרשה ממנו לאחר שהבינה כי משתמשים בשמה כדי להרוויח כסף.
אקטיביזם סביבתי > לאחר שביתות התלמידים

בעקבות פעילותה, נאמה טונברי בוועידת האו"ם לשינויי האקלים של שנת 2018.
גם לאחר סיומה של שביתת התלמידים למען האקלים הוסיפה טונברי להשתתף בפעילויות מגוונות להעלאת המודעות להתחממות העולמית ולשינויי האקלים. בין השאר השתתפה בהפגנה נגד ההתחממות הגלובלית ליד בניין הפרלמנט האירופי בבריסל. באוקטובר 2018 נסעה עם משפחתה במכונית חשמלית ללונדון, ושם הפגינה מול בית הנבחרים הבריטי.
ב-24 בנובמבר 2018 נשאה דברים בוועידת TED בסטוקהולם. בין השאר סיפרה שכבר בגיל שמונה תהתה למה לא מתייחסים לשינויי האקלים בשידורי החדשות כאל נושא חשוב כמו מלחמת עולם. כמו כן אמרה: "אם ילדיי ונכדיי ישאלו אותי - מדוע לא עשיתם דבר בשנת 2018 כשעדיין היה זמן? אני אגיד להם: אי אפשר לשנות את העולם כאשר משחקים לפי הכללים, צריך לשנות את הכללים".
בדצמבר נאמה בפסגת האו"ם בנושא שינוי אקלים.
בינואר 2019 הוזמנה לשוחח עם משתתפי הפורום הכלכלי העולמי בדאבוס. היא הגיעה לשם ברכבת. בדאבוס אמרה טונברי: "אני מזהירה את מנהיגי העולם שהבית שלנו עולה באש! אני רוצה שתיבהלו, אני רוצה שתרגישו את הפחד שאני מרגישה בכל יום. אנחנו חייבים את זה לצעירים, חייבים לתת להם תקווה".
ב-21 בפברואר 2019 השתתפה טונברי בדיוני הנציבות האירופית ודרשה לצמצם את פליטות הפחמן הדו־חמצני לפחות ב-80% עד שנת 2030, כדי לעמוד ביעדי האקלים של האיחוד האירופי.
ב-23 באפריל 2019 נאמה טונברי בפרלמנט הבריטי.
ב-20 בספטמבר 2019 נאמה בפני מאות אלפי מפגינים בניו יורק, באחד האירועים המרכזיים בגל שביתות עולמי שהתקיים באותו השבוע ברחבי העולם למען האקלים, ברקע התכנסותה של ועידת האקלים של האו"ם בהמשך אותו השבוע.
ב-23 בספטמבר 2019 נאמה בפתיחת ועידת האקלים של האו"ם. כצעד להגברת המודעות לשינויי האקלים, חצתה את האוקיינוס האטלנטי לארצות הברית בכלי שיט המופעל באמצעות אנרגיה סולארית, במטרה להפחית את טביעת הרגל הפחמנית שלה. בנאומה אמרה: ”אנשים סובלים. אנשים מתים. המערכות האקולוגיות שלנו מתמוטטות. אנו בפתחה של הכחדה המונית, וכל מה שאתם מסוגלים לדבר עליו הוא כסף, ואגדות על צמיחה כלכלית נצחית. איך אתם מעזים?”.
ב-23 במרץ 2020 פרסמה טונברי שלה ולאביה יש תסמינים של מחלת נגיף קורונה. היא השתמשה בהודעה כדי לעודד צעירים להישאר בבית, גם אם אינם חשים סימפטומים של המחלה, כדי להגן על קבוצות אחרות הנמצאות בסיכון.
ב-5 בנובמבר 2021 ערכה מחאה ומתחה ביקורת חריפה על כינוס ועידת האקלים הבין־לאומית בגלאזגו. לדבריה, "אי אפשר לפתור את המשבר באותן שיטות שהכניסו אותנו אליו מלכתחילה", ומלבד הצהרות אין פעילות דרסטית בנושא.
תגובות לפעילותה הסביבתית > פרסים, תארים והוקרה

גרטה טונברי זכתה במספר רב של פרסים, תארים והוקרה על פעילותה:
במאי 2018 ניתן לה פרס מטעם העיתון Svenska Dagbladet על מאמר שפרסמה. באותה שנה היא הייתה מועמדת לפרס מטעם חברת החשמל בשוודיה, אך ויתרה על מועמדותה לאחר שנדרש ממנה לטוס לסטוקהולם.
בדצמבר 2018 הכתיר אותה השבועון "טיים" כאחת מ-25 בני הנוער המשפיעים ביותר בעולם לשנת 2018.
לרגל יום האישה הבין־לאומי, הכתיר אותה איגוד הנשים השוודי לחינוך האישה החשובה ביותר בשוודיה לשנת 2019.
במרץ 2019 זכתה בפרס מיוחד בטקס פרסי הסרט והטלוויזיה של גולדן קמה (גרמניה). את הפרס הקדישה טונברי לפעילים שפעלו למניעת הרס יער המבך, בנורדריין-וסטפאליה.
ניתן לה פרס רייצ'ל קרסון על פעילותה הייחודית למען הסביבה ברמה הבין־לאומית.
באפריל 2019 קיבלה את פרס פריט אורד (Fritt Ord Award) לחופש הביטוי, לצד ארגון הנוער הנורווגי Nature and Youth. טונברי תרמה את כספי הפרס שקבלה למימון תביעה נגד ממשלת נורווגיה להפסקת ייצור הנפט באזור הארקטי.
במאי 2019 העניקה לה האוניברסיטה של מונס תואר דוקטור של כבוד על תרומתה להעלאת המודעות לפיתוח בר קיימא.
ביוני 2019 זכתה בפרס שגריר המצפון של אמנסטי אינטרנשיונל.
ביולי 2019 קיבלה מדליה מאת החברה הגאוגרפית הסקוטית המלכותית, על תרומה לשימור ולהגנה על הסביבה הטבעית ולפיתוח בר קיימא.
בספטמבר 2019 הוענק לה פרס הקיום הנכון, שנחשב פרס נובל האלטרנטיבי של שוודיה.
לקראת סופה של שנת 2019 בחר בה המגזין טיים לאשת השנה. היא הייתה לאישה הצעירה ביותר שזכתה בתואר.
פורבס בחר בה לאחת ממאה הנשים המשפיעות בעולם.
בעקבות עשייתה הציבורית שהובילה להפגנות בכל רחבי העולם, הוזכר שמה בתקשורת כמועמדת אפשרית לפרס נובל לשלום לשנת 2019.
בפברואר 2020 הודיעו אולפני ה-BBC שהם מפיקים סדרת טלוויזיה סביב פועלה.
בספטמבר 2020 יצא לאור סרטו התיעודי של נת'ן גרוסמן, אני, גרטה (אנ').
תגובות לפעילותה הסביבתית > ביקורות והסתייגויות

ביולי 2019 התלונן המזכיר הכללי של אופ"ק, מוחמד ברקינדו, על מה שכינה ההתקפות ה"לא מדעיות" על תעשיית הנפט מצד פעילי אקלים. הוא טען שהפעילים הם אולי האיום הגדול ביותר על עתידה של תעשיית הנפט, וכיוון בדבריו לגל השביתות בבתי הספר בהשראת טונברי. טונברי ופעילי אקלים נוספים ראו בדבריו של ברקינדו מחמאה גדולה.
הוגה הדעות והסופר השמרן דינש ד'סוזה השווה את דבריה של טונברי לתעמולה הנאצית. סבסטיאן גורקה, ששימש סגן עוזר לנשיא טראמפ, צייץ: "המבוגרים שעשו שטיפת מוח לילדה האוטיסטית הזו צריכים לעמוד לדין".
ב-23 בספטמבר 2019 יצא פרשן רשת "פוקס" מייקל נואלס במתקפה חריפה על טונברי, וכינה אותה "ילדה שוודית חולת נפש". רשת פוקס התנצלה על דבריו. לאורה אינגראהם, מנחת טלוויזיה שדרנית רדיו שמרנית, השוותה את טונברי ופעילי אקלים צעירים נוספים לדמויות בסיפור האימה של סטיבן קינג, ילדי התירס.
באירוע הקיימות שערכה קבוצת LVMH בסוף ספטמבר 2019 אמר יושב ראש הקבוצה, ברנאר ארנו: ”אני מוצא שהשקפותיה מייאשות אנשים צעירים. ... היא ילדה צעירה דינמית, אבל היא נכנעת לגמרי לקטסטרופה”.
באותה תקופה הגיב לדברים נשיא ארצות הברית, דונלד טראמפ, וכתב בטוויטר: ”היא נראית כמו נערה צעירה ומאושרת מאוד שמצפה לה עתיד מזהיר ונפלא. כל כך נחמד לראות את זה”. על בחירתה לאשת השנה של טיים לשנת 2019 הגיב טראמפ: ”זה כל כך מגוחך. גרטה חייבת לעבוד על שליטה בכעסים שלה, ואז ללכת לסרט ישן וטוב עם חברה! תירגעי, גרטה, תירגעי”.
אקטיביזם פרו-פלסטיני

בעקבות מלחמת חרבות ברזל הביעה טונברי תמיכה בפלסטינים, וקראה ל"הפסקת אש וצדק וחירות עבור הפלסטינים". בתגובה הודיע משרד החינוך הישראלי כי יוציא את טונברי מספרי הלימוד.
ב-27 באוקטובר 2023 התייצבה טונברי להפגנה מול הפרלמנט השוודי עם פעילי אקלים נוספים ובידם שלטים הקוראים 'שחררו את פלסטין' ו'צדק לעזה'. ב־12 בנובמבר 2023, בעצרת באמסטרדם, קשרה בין צדק אקלימי לקהילות מדוכאות. הסניף הגרמני של שביתת בתי הספר למען האקלים, התנועה שהקימה טונברי, גינה את תמיכתה בפלסטינים מבלי להזכיר את ההרוגים הישראליים. מאוחר יותר באותו החודש, צולמה בעצרת פרו-פלסטינית בסטוקהולם בה קראה "לרסק את הציונות". ב-5 בדצמבר 2023 פרסמה טור דעה ב"גארדיאן" שבו כתבה כי אין צדק אקלימי ללא זכויות אדם, והאשימה את ישראל בהרג ילדים ונשים בעזה.
ב-9 במאי 2024 השתתפה בהפגנה במאלמה שבשוודיה במסגרת הפגנות מחאה נגד הלחימה בעזה וקריאה להחרים את ישראל. ב-11 במאי 2024, ערב גמר האירוויזיון, נעצרה על-ידי משטרת שוודיה במהלך הפגנות פרו-פלסטיניות, על רקע השתתפותה של הזמרת הישראלית עדן גולן בתחרות.
ספרים פרי עטה

2021 : הבית שלנו בוער: מבחר נאומים. הוצאת בבל.
2021: תמונות משפחה: הספר נכתב על ידי כל המשפחה. ההורים מלנה ארנמן וסוונטה טונברג ובנותיהם ביאטה וגרטה.
ראו גם

סוורן סוזוקי
חרדת אקלים
לקריאה נוספת

ולנטינה קמריני, גרטה: סיפורה של הילדה שרצתה להציל את כדור הארץ, הוצאת תכלת, 2019.
ולנטינה ג'יאנלה, קוראים לי גרטה וביחד נציל את העולם, הוצאת אגם, 2020. תרגום: ניצן לפידות
תיקון מספר 40 לחוק יסודות התקציב

| --- | --- |

 פרטי החוק
 מדינה:  ישראל
 תאריך חקיקה:  22 במרץ 2011
 גוף מחוקק:  הכנסת
 תומכים:  37
 מתנגדים:  25
 הצעת חוק:  ממשלתית
 משרד ממונה:  משרד האוצר
 
תיקון מספר 40 לחוק יסודות התקציב (נקרא גם: חוק הנכבה) הוא תיקון שבו חוקקה הכנסת את סעיף 3ב לחוק יסודות התקציב. הסעיף קובע ששר האוצר רשאי להפחית מתקציב שגוף שהוציא הוצאה לאחת המטרות הבאות: שלילת קיומה של מדינת ישראל כמדינה יהודית ודמוקרטית, הסתה לגזענות, לאלימות או לטרור, תמיכה במאבק מזוין או במעשה טרור של מדינת אויב או של ארגון טרור נגד מדינת ישראל, ציון יום העצמאות כיום אבל, או ביצוע השחתה או ביזוי פיזי הפוגע בכבוד דגל המדינה או סמל המדינה.